Document ID: 32010R0883

REGULAMENTUL (UE) NR. 883/2010 AL COMISIEI
din 7 octombrie 2010
privind autorizarea unei noi utilizări a Saccharomyces cerevisiae NCYC Sc 47 ca aditiv furajer pentru vițeii pentru creștere (titular al autorizației Société industrielle Lesaffre)
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
întrucât:
(1)
Regulamentul (CE) nr. 1831/2003 prevede autorizarea utilizării aditivilor destinați hranei animalelor, precum și criteriile și procedurile de acordare a unei astfel de autorizări.
(2)
În conformitate cu articolul 7 din Regulamentul (CE) nr. 1831/2003, s-a depus o cerere de autorizare a preparatului menționat în anexa la prezentul regulament. Cererea respectivă a fost însoțită de informațiile și documentele necesare în temeiul articolului 7 alineatul (3) din Regulamentul (CE) nr. 1831/2003.
(3)
Cererea se referă la autorizarea preparatului Saccharomyces cerevisiae NCYC Sc47 ca aditiv furajer pentru vițeii pentru creștere, în vederea clasificării în categoria de „aditivi zootehnici”.
(4)
Utilizarea preparatului respectiv a fost autorizată pentru vacile de lapte prin Regulamentul (CE) nr. 1811/2005 al Comisiei (2), pentru bovinele pentru îngrășat prin Regulamentul (CE) nr. 316/2003 al Comisiei (3), pentru purceii înțărcați prin Regulamentul (CE) nr. 2148/2004 al Comisiei (4), pentru scroafe prin Regulamentul (CE) nr. 1288/2004 al Comisiei (5), pentru iepurii pentru îngrășat prin Regulamentul (CE) nr. 600/2005 al Comisiei (6), pentru cai prin Regulamentul (CE) nr. 186/2007 al Comisiei (7), pentru caprele de lapte și oile de lapte prin Regulamentul (CE) nr. 188/2007 al Comisiei (8), pentru mieii la îngrășat prin Regulamentul (CE) nr. 1447/2006 al Comisiei (9), pentru porcii la îngrășat prin Regulamentul (CE) nr. 209/2008 al Comisiei (10) și pentru bivolițele de lapte prin Regulamentul (CE) nr. 232/2009 al Comisiei (11).
(5)
Au fost furnizate noi date în sprijinul cererii de autorizare a preparatului pentru vițeii pentru creștere. În avizul său din 7 aprilie 2010 (12), Autoritatea Europeană pentru Siguranța Alimentară (denumită în continuare „autoritatea”) a concluzionat că Saccharomyces cerevisiae NCYC Sc 47, în condițiile de utilizare propuse, nu are efecte nocive asupra sănătății animalelor, a sănătății oamenilor sau asupra mediului și că utilizarea sa îmbunătățește creșterea medie zilnică în greutate a speciilor vizate. Autoritatea nu consideră necesară prevederea unor cerințe specifice de monitorizare ulterioară introducerii pe piață. Autoritatea a verificat, de asemenea, raportul privind metoda de analiză a aditivului în hrana animalelor, prezentat de laboratorul comunitar de referință înființat prin Regulamentul (CE) nr. 1831/2003.
(6)
Evaluarea preparatului Saccharomyces cerevisiae NCYC Sc 47 arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea acestui preparat ar trebui să fie autorizată, conform anexei la prezentul regulament.
(7)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Preparatul specificat în anexă, aparținând categoriei „aditivi zootehnici” și grupului funcțional „stabilizatori ai florei intestinale”, se autorizează ca aditiv pentru hrana animalelor în condițiile menționate în anexa respectivă.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 octombrie 2010.

Labels: 0
3
17
6